Miskolci Egyetem

A Miskolci Egyetem (röviden: ME, angolul: University of Miskolc) felsőoktatási intézmény Miskolcon. Az intézmény valódi universitasként, nyolc karon széles képzési területet kínál: földtudományi, anyagtudományi, gépész és informatikai, jogtudományi, gazdaságtudományi, bölcsészettudományi, zeneművészeti és egészségügyi képzésben részesülhetnek az ide jelentkezők, és közel száz tanszék található az egyetemen. Miskolcon az Egyetemváros nevű campusán folynak képzések, illetve 2017-től az Ózdon és Sátoraljaújhelyen található egyetemi kihelyezett tagozatokon. Az Egyetemváros egy 85 hektáron elterülő campus, ahol az egyetemi karok épületei találhatók egy helyen, továbbá a hallgatókat kiszolgáló egységek, úgymint a kollégiumok, a sportcsarnok, az uszoda, boltok és szórakozóhelyek. A Miskolci Egyetem a Selmeci Akadémia első számú jogutódjaként részt vesz a selmeci diákhagyományok gyakorlásában, amely 2014-ben felkerült az UNESCO Szellemi Kulturális Örökség magyarországi jegyzékére.

Jogelődje az 1735-ben Selmecbányán alapított bányászati-kohászati akadémia, amely az első ilyen jellegű főiskola volt a világon. A trianoni békeszerződés után Selmecbányáról először Sopronba költöztették az akadémiát. Az 1949. évi XXIII. törvényé rendelte el Miskolcon a Nehézipari Műszaki Egyetem létesítését, az egyetemi oktatás először a soproni bánya- és kohómérnöki karon és az újonnan alapított gépészmérnöki karon indult. A mai egyetemi campust 1950-ben kezdték el építeni. Az egyetem képzési területe az 1980-as években kezdett kiszélesedni, ekkor indult el először jogászképzés, később pedig a közgazdászképzés. Az egyetem 1990 óta Miskolci Egyetem néven működik. 2000-ben a sárospataki Comenius Tanítóképző Főiskola az egyetem kara lett, később 2013-ban kivált belőle. 2020. augusztus 1-jével az egyetem fenntartója egy állam által létrehozott vagyonkezelői alapítvány lett. A kuratórium elnöke Varga Judit igazságügy-miniszter.

1999-ben Miskolc városa Pro Urbe kitüntető címet adományozott az egyetemnek. A Miskolci Egyetem – elsőként a hazai felsőoktatási intézmények közül – 2008-ban elnyerte a Felsőoktatási Minőségi Díjat, 2010-ben pedig Kiváló egyetem miniszteri elismerést kapott. A Minőség-Innováció 2018-as pályázatában Oktatási szférában működő szervezetek kategóriában Nemzeti Díjnyertes lett. A QS EECA University Rankings 2021-ben az 1001-1200. helyre rangsorolta az egyetemet világszinten, a 123. helyre a feltörekvő európai és közép-ázsiai régióban, a világon gépészmérnök-képzése pedig a 451–500. helyet foglalja el.

Elhelyezkedése 

A Miskolci Egyetem épületeinek többsége Miskolcon, a Dudujka-völgyben fekvő Egyetemváros nevű városrészben helyezkednek el, kb. 85 hektár területen. A campuson az egyetemi karok épületein kívül kollégiumok, éttermek, szórakozóhelyek, boltok és sportkomplexumok találhatóak. Az Egyetemvárost 6 helyi autóbuszvonal köti össze a város többi részével. Az egyetem nem minden egysége helyezkedik el az Egyetemvárosban, a Bartók Béla Zeneművészeti Intézet, amely 1997 óta az egyetem része, a belvárosban található, a Zenepalotában. Az egyetemnek két kihelyezett tagozata van Ózdon és Sátoraljaújhelyen, az képzéseket Ózdon a Tiszti Kaszinóban és a Digitális Erőműben, Sátoraljaújhelyen a Kossuth Lajos Gimnázium épületében található Sátoraljaújhelyi Közösségi Felsőoktatási Központban tartják. A Miskolci Egyetemen működik a Finn Köztársaság tiszteletbeli konzulátusa.

Története

Bányászati-kohászati Tanintézet 

Miskolci Egyetem őse a Selmecbányán, 1735-ben III. Károly által alapított bányászati-kohászati tanintézet (Bergschule), ahol a világon elsőként oktattak felsőfokú bányászati-kohászati ismereteket (Freibergben 1765-től, Berlinben 1770-től, Szentpéterváron 1773-tól). Mária Terézia 1762-ben akadémiai intézménnyé szervezte az iskolát (Bergakademie). 1846-tól erdészképzés is folyt az akadémián.

A selmeci iskola példaként szolgált a későbbiekben alakult európai műszaki főiskolák létrehozásánál. A Párizsi Műszaki Egyetem 1794-ben a selmeci laboroktatás alapján szervezte meg a sajátját. A selmeci professzorok közreműködésével alapították meg Selmecbányától nem messze – Szklenón – a világ első nemzetközi műszaki egyesületét, amelyben 14 ország képviseltette magát.

1848–1850 között szünetelt az oktatás, mivel a magyar szabadságharc alatt a diákok beálltak Kossuth seregébe. Az 1867-es osztrák-magyar kiegyezés után az oktatás nyelve az addigi német helyett a magyar lett, s az intézmény neve Magyar Királyi Bányászati és Erdészeti Akadémiára változott.
1919-ben, miután Magyarország elveszítette Selmecbányát, az intézmény Sopronba települt át, ahol Bányamérnöki és Erdőmérnöki Főiskola néven működött, majd az 1934-ben szervezett Műegyetem bánya-, kohó- és erdőmérnöki karává vált.

Nehézipari Műszaki Egyetem 
Az Országgyűlés az 1949. évi XXIII. törvényben rendelte el, hogy Miskolcon létre kell hozni a Nehézipari Műszaki Egyetemet három karral, Kohómérnöki, Bányamérnöki és Gépészmérnöki Karral. A tanítás 1949. szeptember 18-án kezdődött a mai Földes Ferenc Gimnázium épületében. Az új egyetem épületeit 1950-ben kezdték el építeni Miskolcon, az építkezésen politikai elítéltek is dolgoztak, úgymint Határ Győző vagy Cziffra György. 1952-től az egyetem Rákosi Mátyás nevét viselte. 1953-ban Nagy Imre, a Minisztertanács Elnöke rendeletileg minden intézménytől elvette az akkor élő személyek nevét, ezért az egyetem nevét átkeresztelték Nehézipari Műszaki Egyetemre, elhagyva a Rákosi Mátyás nevet. 1952-ben befejeződött a kohászképzés átköltözése Miskolcra, míg a bányamérnök-képzésben az 1952 és 1957 közötti átmeneti időszakban az alsóbb évfolyamok Miskolcon, a felsőbbek Sopronban tanultak, végül a Bányamérnöki Kar valamennyi tanszékét Miskolcra költöztették. A Sopronban maradt tanszékekből jött létre az Erdészeti és Faipari Egyetem, amelyből később kialakult a mai Soproni Egyetem.

1969-ben az egyetem része lett a dunaújvárosi, főiskolai rangot kapott Felsőfokú Kohóipari Technikum, Kohó- és Fémipari Főiskolai Kar néven. 1970-ben hasonló módon a kazincbarcikai Vegyipari Automatizálási Főiskolát is az egyetemhez csatolták, főiskolai karként. A kazincbarcikai intézményt 1985-ben megszüntették és beolvasztották az egyetemi struktúrába, oktatóinak jelentős része az egyetemi tanszékeken (kémia, automatizálás) folytatta tevékenységét. A Miskolci Egyetem Dunaújvárosi Főiskolai Kara 2000-ben levált az intézményről, ma Dunaújvárosi Egyetem néven működik.

Átalakulás, Miskolci Egyetem 
Az 1980-as évektől kezdődően a korábban kizárólag nehézipari képzést folytató egyetem profilja bővült, 1981-ben jogi intézet (1983-tól kar), 1987-ben közgazdasági kar jött létre. Ennek megfelelően a régi, nehézipari jellegre utaló elnevezést is megváltoztatták, 1990-től Miskolci Egyetemnek hívják az intézményt. 1992-ben megindult a bölcsészképzés is, 1997-ben pedig csatlakozott az egyetemhez az 1904-es alapítású Városi Zeneiskola (ma Bartók Béla Zeneművészeti Intézet). 2000-ben az egyetem új kara lett a sárospataki Comenius Tanítóképző Főiskola, de ez 2013-ban a levált az egyetemről. 2001-ben létesült az egyetemnek Társadalomkutató Kihelyezett Központja Sajópálfalán annak érdekében, hogy a társadalomtudományi képzés keretében olyan kutatásokat végezzenek, ami a község és a régió fejlődését szolgálja, a központ egészen 2009-ig működött, amikor az önkormányzat és az egyetem megszüntették az együttműködésüket. 2001-ben alapították az Egészségtudományi Intézetet, amely 2009-ben Egészségügyi Kar lett.

Az egyetemen jelenleg száznál több tanszék működik, mintegy 850 oktatója és több mint tizenötezer hallgatója van.

Az egyetem miskolci működésének 60., a jogelőd akadémia alapításának 275. évfordulója alkalmából 2009. szeptember 8-án mutatták be Csemiczky Miklós Carmina universitatis című zeneművét. A bemutatón a Miskolci Egyetem Szimfonikus Zenekara és a Miskolci Bartók Kórus működött közre, Török Géza vezényelt, a szóló szólamokat Fekete Attila tenor és Szüle Tamás basszus énekelte. A partitúra ajánlása így szól: „Alma Mater florat!” Azaz: „Virágozzék az Egyetem!” E virágzáshoz szeretne hozzájárulni (a maga szerény eszközeit tekintve, ha csak kis mértékben is) ez a – selmeci dalokra épülő – lírai kantáta, melyet tisztelettel ajánlok az Egyetem ifjúságának és tanárainak.

2012-től kínai nyelvoktatás kezdődött az egyetemen az ELTE Konfuciusz Intézetének szakmai támogatásával  2013. októberétől megnyílt az ország harmadik Konfuciusz Intézete a Miskolci Egyetemen a Konfuciusz Intézetek Globális Központja (HANBAN), a Pekingi Vegyipari Egyetem és a Wanhua-BorsodChem Zrt. cégcsoport támogatásával.

2019. augusztus 1-jétől a miskolci Ferenczi Sándor Egészségügyi Szakgimnázium fenntartója a Miskolci Egyetem lett.

2020-tól

Az egyetem rektorai 
 1949–1950: Szádeczky-Kardoss Elemér
 1950–1961: Sályi István
 1961–1972: Zambó János
 1972–1978: Simon Sándor
 1978–1986: Czibere Tibor
 1986–1994: Kovács Ferenc
 1994–1997: Farkas Ottó
 1997–2006: Besenyei Lajos
 2006–2013: Patkó Gyula
 2013–2020 : Torma András
 2020- : Horváth Zita

Karok és képzések

Műszaki Földtudományi Kar (MFK) 

 Alapszakok
 Műszaki földtudományi alapképzési szak
 Környezetmérnöki alapképzési szak
 Földrajz alapképzési szak
 Mesterszak
 Bánya- és geotechnikai mérnöki mesterképzési szak
 Előkészítés-technikai mérnöki mesterképzési szak (magyar és angol nyelven)
 Földtudományi mérnöki mesterképzési szak (magyar és angol nyelven)
 Geográfus mesterképzési szak
 Hidrogeológus mérnöki mesterképzési szak (magyar és angol nyelven)
 Környezetmérnöki mesterképzési szak (magyar és angol nyelven)
 Olaj- és gázmérnöki mesterképzési szak
 Szénhidrogén-kutató földtudományi mérnöki mesterképzési szak (angol nyelven)
 Olajmérnöki mesterképzési szak (angol nyelven)
 Szakirányú továbbképzési szakok
 Földgázellátási szakmérnöki szakirányú továbbképzési szak
 Geotermikus szakmérnöki szakirányú továbbképzési szak
 Hévízkészlet-gazdálkodási szakirányú továbbképzési szak
 Hidrogeológia szakirányú továbbképzési szak
 Hulladékkezelési és -hasznosítási szakirányú továbbképzési szak
 Mélyfúrási szakmérnöki szakirányú továbbképzési szak
 Olajmérnöki szakirányú továbbképzési szak

Anyag- és Vegyészmérnöki Kar (AVK) 

 Alapképzési szakok
 Anyagmérnöki alapképzési szak (magyar és angol nyelven)
 Vegyészmérnöki alapképzési szak
 Mesterképzési szakok
 Anyagmérnöki mesterképzési szak (magyar és angol nyelven)
 Kohómérnöki mesterképzési szak (magyar és angol nyelven)
 Mérnöktanár mesterképzési szak
 Szakirányú továbbképzési szakok
 Műszaki környezeti szakmérnök szakirányú továbbképzési szak

Gépészmérnöki és Informatikai Kar (GÉIK) 

 Alapképzési szakok
 Energetikai mérnöki alapképzési szak
 Gazdaságinformatikus alapképzési szak
 Gépészmérnöki alapképzési szak
 Ipari termék- és formatervező mérnök alapképzési szak
 Járműmérnöki alapképzési szak
 Logisztikai mérnöki alapképzési szak
 Mechatronikai mérnöki alapképzési szak
 Mérnökinformatikus alapképzési szak
 Műszaki menedzser alapképzési szak
 Programtervező informatikus alapképzési szak
 Üzemmérnök-informatikus alapképzési szak
 Villamosmérnöki alapképzési szak
 Mesterképzési szakok
 Energetikai mérnöki mesterképzési szak
 Gépészmérnöki mesterképzési szak (CAD/CAM szakirányon magyar és angol nyelven)
 Logisztikai mérnöki mesterképzési szak
 Mechatronikai mérnöki mesterképzési szak
 Mérnökinformatikus mesterképzési szak (magyar és angol nyelven)
 Villamosmérnöki mesterképzési szak
 Szakirányú továbbképzési szakok
 Abroncsgyártó technológiai szakirányú továbbképzési szak
 Beszerzési és elosztási logisztikai szakirányú továbbképzési szak
 Gépipari mechatronikai karbantartó szakmérnök szakirányú továbbképzési szak
 Hidraulika-pneumatika szakirányú továbbképzési szak
 Lean folyamatfejlesztő specialista szakirányú továbbképzési szak
 Lean folyamatfejlesztő szakmérnök szakirányú továbbképzési szak
 Logisztikai informatikai szakirányú továbbképzési szak
 Logisztikai üzemeltető szakirányú továbbképzési szak
 Nemzetközi hegesztő szakirányú továbbképzési szak
 Számítógépes tervezés és gyártás szakirányú továbbképzési szak
 Termelési logisztikai szakirányú továbbképzési szak
 Felsőoktatási szakképzések
 Mérnökinformatikus felsőoktatási szakképzés

Állam- és Jogtudományi Kar (ÁJK) 

 Alapképzési szakok
 Igazságügyi igazgatási alapképzési szak
 Munkaügyi és társadalombiztosítási alapképzési szak
 Mesterképzési szakok
 Jogász osztatlan mesterképzési szak (osztatlan képzés)
 Kriminológia mesterképzési szak
 Munkaügyi és társadalombiztosítási igazgatási mesterképzési szak (angol nyelvű LLM képzés)
 Európai és nemzetközi üzleti jog mesterképzési szak
 Szakirányú továbbképzési szakok
 Adatvédelmi szakjogász szakirányú továbbképzési szak
 Adatvédelmi szaktanácsadó szakirányú továbbképzési szak
 Adójogi szakjogász szakirányú továbbképzési szak
 Általános és igazságügyi mediátor (közvetítő) szakirányú továbbképzési szak (Miskolcon magyar és angol nyelven, Budapesten magyar nyelven)
 Biztosítási szakjogász szakirányú továbbképzési szak
 Bűnmegelőzési koordinátor szakirányú továbbképzési szak
 Európa-jogi szakjogász szakirányú továbbképzési szak
 Fiatalkorúak ügyeinek szakjogásza szakirányú továbbképzési szak
 Foglalkoztatási és rehabilitációs jogi tanácsadó szakirányú továbbképzési szak
 Fogyatékosságügyi tanácsadó szakirányú továbbképzési szak
 Gazdasági büntetőjogi szakjogász szakirányú továbbképzési szak
 Gyermekjogi és ifjúságvédelmi szaktanácsadó szakirányú továbbképzési szak
 Igazságügyi szociális tanácsadó szakirányú továbbképzési szak
 Ingatlanforgalmi szakjogász szakirányú továbbképzési szak
 Jogi szakokleveles gazdasági (agrár, gazdaságtudományi,informatikai, műszaki, természettudományi) szakember szakirányú továbbképzési szak
 Jogi szakokleveles helyi jogszabály-szerkesztő szakirányú továbbképzési szak
 Jogi szakokleveles környezetvédelmi szakember szakirányú továbbképzési szak
 Jogi szakokleveles orvos és egészségügyi szakember szakirányú továbbképzési szak
 Kereskedelmi szakjogász szakirányú továbbképzési szak
 Közlekedési szakjogász szakirányú továbbképzési szak
 Munkaügyi kapcsolatok szaktanácsadó szakirányú továbbképzési szak
 Nemzeti és etnikai kisebbségvédelmi tanácsadó szakirányú továbbképzési szak
 Senior humánerőforrás tanácsadó szakirányú továbbképzési szak
 Társadalombiztosítási szaktanácsadó szakirányú továbbképzési szak
 Társasági jogi és cégjogi szakjogász szakirányú továbbképzési szak
 Tőkepiaci és bank szakjogász szakirányú továbbképzési szak
 Végrehajtási jogi szakjogász szakirányú továbbképzési szak
 Végrehajtási jogi szakokleveles tanácsadó szakirányú továbbképzési szak
 Felsőoktatási szakképzések
 Jogi felsőoktatási szakképzés

Gazdaságtudományi Kar (GTK) 

A Gazdaságtudományi Kar létrejötte 1987-ben kezdődött el, amikor az egyetem főiskola közgazdász képzést indíthatott a Közgazdaságtudományi Intézet keretében, aminek Dr. Susánszky János volt az igazgatója. Miután már 4 tanszékkel rendelkezett az intézet, 1990-ben karrá alakult Gazdaságtudományi Kar néven. 1992-ben a Bradfordi Egyetem Menedzserképző Központjával kötött hároméves együttműködés keretében, kísérleti angol nyelvű Master of Business Administration program indult. 1993-ban indult el a kar első PhD programja Vállalkozáselmélet és gyakorlat címmel. 2007-ben a Felsőoktatási Minőségi Díj ezüst fokozatú fokozatú elismerő oklevelében részesült a kar Felsőoktatási intézmény szervezeti egysége kategóriában. 2015-ben a kar 5 szakán indult el duális képzés. A karon jelenleg 6 intézet működik, azon belül 18 tanszék, a kar 6 alapképzési szakon, 8 mesterképzési szakon, 5 felsőoktatási szakképzésen, 8 szakirányú továbbképzési szakon és 1 doktori fokozaton kínál képzést .

 Alapképzési szakok
 Emberi erőforrás alapképzési szak
 Gazdálkodási és menedzsment alapképzési szak
 Kereskedelem és marketing alapképzési szak
 Nemzetközi gazdálkodás alapképzési szak
 Pénzügy és számvitel alapképzési szak
 Turizmus-vendéglátás alapképzési szak
 Mesterképzési szakok
 Vezetés-szervezés mesterképzési szak
 Logisztikai menedzsment mesterképzési szak
 Marketing mesterképzési szak
 Master of Business Administration mesterképzési szak (magyar és angol nyelven)
 Nemzetközi gazdaság és gazdálkodási mesterképzési szak
 Regionális és környezeti gazdaságtan mesterképzési szak
 Számvitel mesterképzési szak
 Vállalkozásfejlesztési mesterképzési szak
 Szakirányú továbbképzési szakok
 Település- és területfejlesztési menedzsment szakirányú továbbképzési szak
 Európa tanulmányok szakirányú továbbképzési szak
 Humánmenedzsment szakirányú továbbképzési szak
 Jogász-közgazdász szakirányú továbbképzési szak
 Mérnök-közgazdász szakirányú továbbképzési szak
 Orvos-közgazdász szakirányú továbbképzési szak
 Gyógyszerész-közgazdász szakirányú továbbképzési szak
 Helyi foglalkoztatás-fejlesztés szakirányú továbbképzési szak
 Felsőoktatási szakképzések
 gazdálkodási és menedzsment felsőoktatási szakképzés
 kereskedelem és marketing felsőoktatási szakképzés
 nemzetközi gazdálkodási felsőoktatási szakképzés
 pénzügy és számvitel felsőoktatási szakképzés
 turizmus-vendéglátás felsőoktatási szakképzés

Bölcsészet- és Társadalomtudományi Kar (BTK) 

A régióban a bölcsészképzés igénye a rendszerváltást követően erősen jelentkezett, és a Miskolci Egyetem képzési területének bővítése először jogi, majd gazdaságtudományi karral hozzájárult a bölcsészképzés beindulásához. A térségben először bölcsészképzést a Miskolci Bölcsész Egyesület kínált 1990-től, amely nem akkreditált képzéseket a mai napig indít. A Miskolci Egyetemen 1992-ben indult el a Bölcsészettudományi Intézet a Bölcsész Egyesület két évfolyamával és a Gazdaságtudományi Karból kiváló Filozófiai és Politikaelméleti és Szociológiai Tanszékkel. Az intézet 1997-ben vált egyetemi karrá. A kar tanárképzési programjában 4 általános iskola, 4 szakközépiskola, 5 gimnázium és 1 alternatív iskola működik bázisiskolaként.

 Alapképzési szakok
 Anglisztika alapképzési szak
 Germanisztika alapképzési szak
 Gyógypedagógia alapképzési szak
 Kulturális antropológia alapképzési szak
 Magyar alapképzési szak
 Nemzetközi tanulmányok alapképzési szak
 Politikatudományok alapképzési szak
 Régészet alapképzési szak
 Szabad bölcsészet alapképzési szak
 Szociális munka alapképzési szak
 Szociológia alapképzési szak
 Történelem alapképzési szak
 Mesterképzési szakok
 Filozófia mesterképzési szak
 Fordító és tolmács mesterképzési szak
 Kulturális antropológia mesterképzési szak
 Közép-Európa tanulmányok mesterképzési szak (angol nyelven)
 Kulturális meditáció mesterképzési szak
 Magyar nyelv- és irodalom mesterképzési szak
 Politikatudomány mesterképzési szak
 Szociológia mesterképzési szak
 Történelem mesterképzési szak
 Szakirányú továbbképzési szakok
 Angol gazdasági és üzleti szaknyelvtanár szakirányú továbbképzési szak
 Gyermekvédelmi pszicho-patrónus szakirányú továbbképzési szak
 Interkulturális nevelési szaktanácsadó szakirányú továbbképzési szak
 Ipari örökség szakirányú továbbképzési szak
 Jelnyelvi lingvisztika és didaktika (Miskolc, Budapest) szakirányú továbbképzési szak
 Jelnyelvi mentor szakirányú továbbképzési szak
 Kiadói szerkesztő szakirányú továbbképzési szak
 Kisebbségi esélyegyenlőségi tanácsadó szakirányú továbbképzési szak
 Közoktatási vezető és pedagógus szakvizsga szakirányú továbbképzési szak
 Közpolitika szervező szakirányú továbbképzési szak
 Kreatív írás szakirányú továbbképzési szak
 Német gazdasági és üzleti szaknyelvtanár szakirányú továbbképzési szak
 Pedagógus szakvizsga szakirányú továbbképzési szak
 Politikai menedzsment szakirányú továbbképzési szak
 Régészeti kulturális örökség, védelem és hasznosítás szakirányú továbbképzési szak
 Roma társadalomismeret szakirányú továbbképzési szak
 Szociális menedzser szakirányú továbbképzési szak
 Társadalomtudományi és gazdasági szakfordító szakirányú továbbképzési szak
 Újságíróképzés szakirányú továbbképzési szak
 Felsőoktatási szakképzések
 Szociális és ifjúsági munka felsőoktatási szakképzés

Bartók Béla Zeneművészeti Kar (BBZK) 

A miskolci intézményes zeneoktatás az 1901-ben alapított Városi Zeneiskola létrejöttével indult el Lányi Ernő igazgatásával. 1927-ben készült el a zeneiskola új épülete, a Zenepalota. A második világháború után Egressy Béni Állami Zeneiskola néven működött, később átszervezték az oktatást, és az intézmény Bartók Béla Zeneművészeti Főiskola Zene- és Énektanárképző szak miskolci tagozata néven működött tovább budapesti központtal. 1997. július 1-én a Liszt Ferenc Tanárképző Főiskola miskolci tagozatát integrálták a Miskolci Egyetemhez, az új neve Miskolci Egyetem Bartók Béla Zeneművészeti Intézete lett. Az intézetnek négy együttese van.

 Alapképzési szakok
 Alkotóművészet és muzikológia alapképzési szak
 Előadóművészet alapképzési szak
 Mesterképzési szakok
 Zenetanári mesterképzési szak
 Zenetanári osztatlan tanári mesterképzési szak
 Zenetanári osztatlan tanári mesterképzési szakpár
 Szakirányú továbbképzési szakok
 Alkotóművészet és muzikológia alapképzési szak – zeneismeret szakirány szakirányú továbbképzési szak
 Előadóművészet – klasszikus furulya szakirány szakirányú továbbképzési szak
 Előadóművészet – klasszikus gitár szakirány szakirányú továbbképzési szak
 Előadóművészet – klasszikus szaxofon szakirány szakirányú továbbképzési szak
 Előadóművészet – klasszikus zongora szakirány szakirányú továbbképzési szak

Egészségtudományi Kar (EK) 

1987–től kezdődően folyik az egyetemen egészségügyi képzés, először védőnő és gyógytornász képzés vette kezdetét a Haynal Imre Egészségtudományi Egyetem Egészségügyi Főiskolai Karának kihelyezett tagozataként 1995-ig. 1998. szeptember 1 és 2001. augusztus 31 között a Debreceni Egyetem Egészségügyi Főiskolai Kar Miskolci kihelyezett tagozatán indult újra a védőnő képzés. 2001-től a Debreceni Egyetem Egészségügyi Főiskolai Karának Miskolci kihelyezett tagozatán tanuló védőnő szakos hallgatók a Miskolci Egyetem hallgatói. 2005-ben jött létre az Egészségügyi Főiskolai Kar, 2009. január 1-vel a kar neve Miskolci Egyetem Egészségügyi Kar.

 Alapképzési szakok
 Ápolás és betegellátási szak (Gyógytornász szakirány) alapképzési szak
 Egészségügyi gondozás és prevenció szak (Védőnő szakirány) alapképzési szak
 Egészségügyi szervező szak (Egészségturizmus szervező szakirány) alapképzési szak
 Orvosi laboratóriumi és képalkotó diagnosztikai szak (Képalkotó diagnosztikai analitika szakirány) alapképzési szak
 Szakirányú továbbképzések
 Klinikai kutatási munkatárs szakirányú továbbképzés
 Balneoterápia szakirányú továbbképzés
 Podiáter szakirányú továbbképzés
 Indiai gyógyászat – ájurvéda tanácsadó terapeuta szakirányú továbbképzés
 Felsőoktatási szakképzés
 Orvosi laboratóriumi és képalkotó diagnosztikai analitikus

Diákélet

Kollégiumok 
Az Egyetemváros területén két kollégium kínál szálláslehetőséget több mint 2000 hallgató számára. A Bolyai Kollégium 6 épületből áll, amik egymás mellett fekszenek, az Uni-Hotel egy hotel, amely egyetemi hallgatók és más vendégek elszállásolására jött létre. A hallgatóknak lehetőségük van szakkollégiumba felvételizni, hogy az érdeklődésüknek megfelelően tudjanak fejlődni. Az egyetemen elérhető szakkollégiumok:
 Bruckner Győző Tehetséggondozó Szakkollégium
 Görögkatolikus Roma Szakkollégium
 Hantos Elemér Szakkollégium
 Miskolci Egyetem Egészségügyi Kar Selye János Szakkollégium
 Romzsa Tódor Görögkatolikus Szakkollégium
 Természetierőforrás-kutatás és -hasznosítás Szakkollégium
 Terplán Zénó Szakkollégium

Diákhagyományok 

A Selmeci Akadémia utódintézményei a Miskolci Egyetem mellett a Soproni Egyetem, a Dunaújvárosi Egyetem és az Óbudai Egyetemen lévő székesfehérvári Alba Regia Műszaki Kar. A Miskolci Egyetem hallgatóinak életét végigkísérik a Selmecbányáról örökölt diákszokások. A hagyományok elsősorban a barátságról, az egymás iránti tiszteletről és szakmaszeretetről szólnak, összetartást kovácsolnak és bensőséges kapcsolatot teremtenek a felsőbb évesek és fiatalabbak között. Ezeket a diákhagyományokat a selmecbányai kötődésű felsőoktatási intézményekben a mai napig ápolják, a Miskolci Egyetemen a régi karok, de az új karok közül is többen.

Sportélet 

Az egyetem különféle sportolási lehetőségeket tud kínálni a hallgatóknak. A Miskolci Egyetemi Atlétikai és Futball Club (MEAFC) biztosít a hallgatóknak sportolási és versenyzési lehetőséget amerikai futball és cheerleading, asztalitenisz, kézilabda, kispályás labdarúgás, röplabda, tájfutás, tenisz, tollaslabda sportágakban. Az Egyetemváros területén találhatók futballpályák, futópálya, kondicionáló terem, uszoda és kalandpark is.

Szórakozás 
Az egyetem területén található a RockWell Klub és a Kettes Klub nevű szórakozóhely is. Minden év májusában megrendezésre kerül a Miskolci Egyetemi Napok (MEN), amin koncertekkel és sportversenyekkel várják a hallgatókat és érdeklődőket. A rendezvényen mindig sor kerül új diákrektor megválasztására is. A hallgatóknak írt rendszeres kiadvány a MEgazin, ami havi 5000 példányban jelenik meg.

Statisztikák 
2019 márciusában az egyetemen 7925 hallgató tanult. A 2011 szeptemberében induló képzésekre általános és pótfelvételi eljárásban felvett tanulók száma 3944 volt, a következő évben jelentős csökkenés volt tapasztalható, 2914 hallgatót vettek fel. A 2015-ös legalacsonyabb, 2244 fős létszámhoz képest a következő években folyamatos emelkedést mutat mind a felvett hallgatók, mind a jelentkezők száma a érettségizők számának csökkenésének ellenére. A 2018-ban induló képzésekre 2506 hallgatót vettek fel. 2017-ben a külföldi hallgatók aránya az összes hallgató között 3,7% volt. A Miskolci Egyetem régiós szerepe meghatározó, a felvettek közel 80%-a az Észak-magyarországi régióból érkezik, azon belül 60%-os a Borsod-Abaúj-Zemplén megyéből érkezők aránya. Az egyetemre jelentkezők többsége a képzések minősége mellett a lakóhelyükhöz való közelséget veszik figyelembe.

Nemzetközi kapcsolatok 
Az egyetemnek közel 100 szerződéses kapcsolata van 31 ország felsőoktatási intézményeivel. A hallgatók a Campus Mundi, a CEEPUS és az Erasmus-program keretében tanulhatnak külföldi egyetemeken. A külföldi hallgatók Stipendium Hungaricum ösztöndíjjal, Erasmus, CEEPUS és az Ösztöndíjprogram Keresztény Fiataloknak nevű program keretében tanulhatnak az egyetemen. A külföldiek körében a Földtudományi Kar a legnépszerűbb.

Elismerések 
2017-ben a Miskolci Egyetem Miskolc Városa közösen elismerésben részesült a 2016-os 20. Tájékozódási Futó Egyetemi Világbajnokság megrendezéséért, megkapta a Nemzetközi Egyetemi Sportszövetség legjobb szervezésű egyetemi sportvilágbajnokságért járó díját.

Képgaléria

Megjegyzések

Jegyzetek

Források 
 
 Dr. Mihalovits János: A selmeci Bányászati Akadémia alapítása és fejlődése 1846-ig. M. kir. József Nádor Műszaki és Gazdaságtudományi Egyetem Bánya-, Kohó- és Erdőmérnöki Karának Könyvkiadó Alapja, 1938
 Emlékirat a M. Kir. Bányamérnöki és Erdőmérnöki Főiskola fenntartásáról
 A M. Kir. Bányamérnöki és Erdőmérnöki Főiskola története és mai szervezete
 Lesenyi Ferenc: A selmecbányai Erdészeti Tanintézet története (1808–1846). Erdőmérnöki Főiskola, Sopron, 1968

További információk 
  ,  és 
 MEgazin – A Miskolci Egyetem magazinja
 1949. évi XXIII. törvény a Nehézipari Műszaki Egyetem létesítéséről
 Miskolci Egyetem Digitális Videoarchivuma
 Miskolci Egyetem Digitális Raktár és Adattár

Magyarország egyetemei